20/03/2013 | Administración LocalMunicipal
Arteixo
Secretaría Xeral
Publicación íntegra do Regulamento número 39 do proxecto “Hortas urbanas de Arteixo”

Asunto: PUBLICACIÓN ÍNTEGRA DO REGULAMENTO N.º 39 DO PROXECTO HORTAS URBANAS DE ARTEIXO Téndose aprobado definitivamente polo Pleno da Corporación de data vinte e sete de decembro de dous mil doce O REGULAMENTO N.º 39 DO “PROXECTO HORTAS URBANAS DE ARTEIXO”, procédese á súa publicación íntegra no Boletín Oficial da Provincia para xeral coñecemento, do seguinte teor literal: “EXPOSICIÓN DE MOTIVOS Arteixo ven de sufrir nas últimas décadas unha radical transformación do rural ao urbano, pasando de ser un Concello eminentemente agrario a ser un dos máis industrializados de Galicia. Esta conversión, non deixa de ter a súas vantaxes, como son a multiplicidade e diversidade de postos de traballo que emanan dos distintos polígonos industriais, comercio, etc. así como a mellora da calidade de vida que a priori se presume, ao ter acceso a certos recursos moi valorados actualmente, e que no rural son carentes. A parte negativa foi que este éxodo provocou unha drástica desmembración da actividade do campo, con todas a súas consecuencias: perda dun sector produtivo esencial na economía, perda das costumes e tradicións sociais e culturais, o incremento dos incendios forestais, a perda do contacto coa natureza, etc. Asemade, no propio Concello constátase nos últimos anos un incremento das queixas veciñais polo desatención das fincas situadas a carón de vivendas e núcleos poboacionais co conseguinte perigo de incendio ou molestias de carácter hixiénico, salubre ou ornato. Estas queixas están amparadas pola Lei 3/2007, de prevención e defensa contra os incendios forestais de Galicia, na que se recolle a obriga de establecer faixas de protección ao redor de vivendas illadas e núcleos de poboación, e tamén pola Lei 9/2002 de ordenación urbanística e protección do medio rural de Galicia, no relativo á hixiene, salubridade, seguridade e ornato. O proxecto hortas urbanas de Arteixo pretende, por un lado, recuperar e poñer en valor o rural, especialmente aquelas zonas que lindan cos núcleos poboacionais, e por outro, ofertar a cidadanía a posibilidade de cultivar os seus produtos agrarios ecolóxicos coa finalidade do autoconsumo. É dicir, o proxecto trata de organizar unha actividade socio-educativa enfocada a persoas de todas as idades, co fin de fomentar a participación de todos os sectores da poboación na recuperación e mantemento dunha agricultura respectuosa co medio ambiente, a través da creación e mantemento das hortas urbanas ecolóxicas, creando ao mesmo tempo unha alternativa cultural e de ocio que fomenta a súa vez a idea de desenvolvemento sostible. Asemade, hai que engadir que no contexto actual, a proliferación das hortas urbanas co seu respectivo aproveitamento, podería ser un complemento para aquelas familias e persoas en situación de desemprego que están a atravesar unha situación económica límite. CAPÍTULO I. PRINCIPIOS XERAIS Artigo 1. Obxecto da regulamento. A presente norma pretende regular as actividades desenvoltas nas hortas urbanas do Concello de Arteixo, constituídas como espazos de uso público municipal habilitadas para o cultivo hortícola, as relacións entre os usuarios/as e o Concello de Arteixo e a relación entre esta e o Concello de Arteixo. Artigo 2. Situación. As hortas urbanas do Concello de Arteixo estarán localizadas nas diferentes parroquias e os terreos poderán ser de titularidade municipal ou de titularidade privada. Neste último caso o Concello de Arteixo firmará un convenio de cesión co titular da propiedade. Artigo 3. Obxectivos específicos dos hortas urbanas. Facilitar terreos á aquelas persoas que ben por afección ou pasatempo ou ben por necesidade económica, poidan exercer as típicas labores hortícolas para o aproveitamento familiar. Manter conservados os terreos da zona periurbana do Concello. Facer unha aproveitamento renovable de produtos ecolóxicos de autoconsumo. Fomentar a participación dos cidadáns en actividades de tipo ecolóxico. Favorecer o consumo ético e responsable. Fomentar as accións locais en prol da concienciación e conservación do ambiente. Garantir a igualdade de oportunidades e o acceso igualitario ás hortas urbanas de todos os cidadáns de Arteixo. Mellorar a calidade de vida dos cidadáns de Arteixo. CAPÍTULO II. REGULACIÓN DA AUTORIZACIÓN PARA SER USUARIO/A DAS HORTAS URBANAS Artigo 4. Requisitos para ser usuario/a. Son requisitos para ser usuario/a os seguintes: 1. Ser maior de idade.2. Estar empadroado/a en Arteixo cunha antelación mínima de seis meses.3. Estar capacitado/a para cultivar unha pequena horta sen que supoña un risco para a súa saúde.4. Estar ao corrente de pago das súas obrigas tributarias ou doutra clase co Concello de Arteixo.5. Non traballar outra horta particular, propia, cedida ou en arrendamento. Exceptúanse estes requisitos para o grupo centros escolares do Concello de Arteixo (artigo 6.2.). Os requisitos para este grupo estableceranse no marco do programa de actividades que o Concello de Arteixo oferta anualmente aos Centros Escolares. Artigo 5. Solicitude e prazo de inscrición.5.1. A solicitude de usuario/a das hortas urbanos do Concello de Arteixo formalizarase segundo modelo proporcionado polo Concello. Cada solicitante, poderá integrar na súa solicitude un autorizado que poderá exercer todas as competencias e atribucións que se establecen no presente regulamento. O autorizado deberá cumprir os mesmos requisitos que o solicitante. Con todo, deberase achegar xunto co modelo de solicitude a seguinte documentación: 1. Fotocopia compulsada do documento nacional de identidade (D. N. I.) do solicitante e autorizado.2. Volante de empadroamento do solicitante e autorizado.3. Dúas fotografías tamaño carné do/a solicitante e do/da autorizado.4. Declaración responsable de estar ao corrente das súas obrigas tributarias co Concello de Arteixo.5. Declaración responsable no que se indique que non se está a traballar outra horta particular, propio, cedido ou en arrendamento.6. Informe médico onde se indique que o/a solicitante e o seu/súa autorizado, poden realizar traballos sen risco para a súa saúde.7. Xustificante de desemprego no caso de solicitar unha horta dentro do grupo desempregados/as. No caso de tratarse de solicitudes dos centros educativos a documentación que se debe achegar establecerase no marco do programa de actividades que o Concello de Arteixo oferta anualmente aos centros escolares.5.2. Para a admisión das solicitudes establecerase un prazo de inscrición determinado mediante publicación dun bando municipal. Este prazo de inscrición terá a periodicidade marcada pola incorporación de novas hortas ao proxecto ou de quedar libres algunhas das xa existentes. Artigo 6. Adxudicación.6.1. A adxudicación das parcelas realizarase mediante sorteo público entre os/as solicitantes.6.2. No sorteo teranse en conta os seguintes criterios: Dividirase en catro grupos o número total de hortas, distribuíndoos na maneira que o Concello determine segundo as circunstancias actuais a cada momento e contexto de cada zona. Os grupos son os seguintes: – Beneficiarios de axudas de servizos sociais. – Xubilados/as ou maiores de 65 anos, tendo preferencia aqueles con pensións máis baixas. – Desempregados/as. – Centros escolares do Concello de Arteixo. – Demais poboación. Sortearanse entre os/as solicitantes de cada un dos grupos de poboación as hortas que correspondan a cada categoría. Con todo, cos resultados do sorteo conformarase para cadanseu grupo unha lista de adxudicatarios e unha lista de espera.6.3. Cada solicitante soamente terá dereito á adxudicación dunha única parcela.6.4. Non poderá haber dous ou máis adxudicatarios da mesma unidade familiar ou domicilio polo que se unha vez feito o sorteo se dera esta situación elixirase como adxudicatario o membro de maior idade da unidade familiar ou domicilio. Neste senso, exceptúanse desta restrición aqueles membros da unidade familiar ou mesmo domicilio que participen como alumnos dentro do grupo dos centros escolares do Concello de Arteixo.6.5. Do sorteo levantarase acta polo funcionario que teña atribuída a fe pública.6.6. Os usuarios/as que perderan a condición de desempregado/a -dentro do grupo de desempregados/as- quedarán sen o dereito de prorroga da autorización. Emporiso, o Concello esixirá antes da renovación o documento que acredite a condición de desempregado a todos os membros deste grupo.6.7. No caso dunha demanda alta de solicitudes, no sorteo daráselles prioridade as persoas que nunca foran adxudicatarias dunha horta dentro deste proxecto, tanto para a conformación da lista de adxudicatarios como para a lista de espera. Artigo 7. Listas de espera.7.1. Os/as solicitantes que non obtiveran horta no devandito sorteo integraranse nas respectivas listas de espera para cadanseu grupo respectando a orde que se estableza nas normas de dito sorteo.7.2. As listas de espera vixentes caducarán coa convocatoria dun novo prazo de inscrición constituíndose unhas novas listas de espera tras as novas adxudicacións.7.3. As listas de espera serán de acceso público. CAPÍTULO III. RÉXIME DAS AUTORIZACIÓNS Artigo 8. Autorización.8.1. A resolución do órgano competente atribúe ao/á titular ou autorizados no seu caso o uso común especial da correspondente horta para o cultivo hortícola.8.2. O uso común especial axustarase ao establecido no acto administrativo do seu outorgamento e a esta Regulamento.8.3. A autorización estenderase por un prazo mínimo dun ano, prorrogable anualmente ata un máximo de dez, salvo que o Concello estableza o contrario.8.4. A autorización será intransmisible, sen prexuízo de que no caso de que o/a titular se encontrara en incapacidade sobrevida para a actividade ou falecemento, poida o/a autorizado/a, se o houbera, seguir exercendo a actividade ate a finalización do prazo da autorización inicial sen que proceda prorroga. Artigo 9. Contido da autorización. Na resolución pola que se confire a adxudicación faranse constar as seguintes condicións xerais: a) O réxime de uso do ben. b) O réxime económico ao que queda suxeita a autorización, no seu caso. c) A asunción da responsabilidade que poida derivarse do exercicio da actividade autorizada. d) A aceptación da revogación polo Concello de Arteixo, sen dereito a indemnización, por razón de interese público, se resultara incompatible coas condicións xerais aprobadas con posterioridade, se produzan danos no dominio público ou menoscabe o uso xeral, ou se destinara o espazo a outros fins de interese público. e) A reserva por parte do Concello da facultade de inspeccionar o ben obxecto da autorización, para garantir que se axusta aos termos desta. f) As condicións especiais ás que se refire este regulamento. Artigo 10. Revogación.10.1. A autorización poderá ser revogable por razóns de interese público sen dereito a indemnización algunha.10.2. Á finalización do prazo de autorización ou ben á súa revogación, a persoa usuaria deberá devolver a horta nas debidas condicións de uso, totalmente libre e a súa enteira disposición.10.3. No caso de que propiedade non sexa de titularidade municipal poderase revogar no caso de que o titular do terreo o solicite e esta petición estea amparada nas respectivas cláusulas que se establezan no correspondente convenio de cesión, asinado entre o o propietario e o Concello de Arteixo.10.4. O Concello de Arteixo queda expresamente facultado para declarar de oficio a extinción de calquera dos dereitos de uso que quedaran constituídos sobre as hortas cedidas ou a ocupación das mesmas, recuperar a súa posesión, acordando no seu caso, o desafiuzamento administrativo nos termos da lexislación local en materia de bens.10.5. A revogación esixirá o correspondente procedemento con audiencia dos/as interesados/as. Artigo 11. Extinción da autorización.1. Son causas de extinción automática da autorización as seguintes: a) A finalización do período de autorización, sen prexuízo das prorrogas que houberen. b) A imposibilidade física de realizar os traballos ou a defunción do/da titular, sen prexuízo do previsto no artigo 8.4 desta Regulamento.2. Son causas de declaración da extinción da autorización as seguintes: a) O incumprimento grave das normas do presente regulamento. b) O incumprimento grave das normas de convivencia. c) O abandono do cultivo da parcela sen causa xustificada por un período superior a dous meses. d) A non realización da actividade persoalmente ou no seu caso polo autorizado ou membro da unidade familiar ou mesmo domicilio. e) O uso da parcela para fins distintos dos recollidos nesta regulamento. f) A realización de obras sen autorización municipal. g) A perda de tres puntos por faltas de asistencia nun ano.3. A declaración da extinción da autorización esixirá o correspondente procedemento con audiencia dos/das interesados/as. CAPÍTULO IV. RÉXIME DE DEREITOS E OBRIGAS DOS/DAS USUARIOS/AS Artigo 12. Compromisos do Concello de Arteixo.1.–O Concello de Arteixo comprométese a poñer as hortas a disposición dos/as adxudicatarios/as debidamente preparadas: co solo fértil e auga para a rega, almacén para as ferramentas e outros efectos, así como cercado perimetral.2.-O Concello encargarase do correcto mantemento dos servizos comúns para os/as usuarios/as.3.–A xestión do proxecto será responsabilidade da concellería que teña atribuídas as competencias en materia de Medio Ambiente coa colaboración das concellerías que teñan atribuídas as competencias en materia de obras, servizos, educación e servizos sociais, onde un equipo técnico implicarase na execución do proxecto, coordinando e dirixindo todas aquelas actividades relacionadas directa e indirectamente co mesmo. Este servizo encargarase de xestionar as listas de espera e tramitar as autorizacións, velar porque toda a actividade se axuste ao regulamento; asemade, encargarase da correcta administración e de cumprir e facer cumprir o presente regulamento.4.–O Concello desde a concellería na que se determine, encargarase de xestionar a formación teórica-práctica sobre agricultura ecolóxica e xestión ambiental das hortas, á que tódolos/as adxudicatarios/as deberán asistir.5.–Correrá a cargo do Concello a realización das obras necesarias para a conservación e mellora das instalacións, así como o mantemento da contorna, salvo cando se estime conveniente que se faga pola comunidade mediante acción común. Artigo 13. Dereitos dos/as usuarios/as.13.1. Os/as usuarios/as das hortas terán dereito a: a) Traballar a parcela adxudicada e o usufruto dos produtos obtidos. b) Formar parte con voz e voto da comunidade de usuarios/as. c) Dispor dun espazo cuberto para gardar ferramenta, produtos, roupa e outros efectos. d) Participar en todas as actividades que se programen.13.2. Un carné que acredite a súa pertenza ao Proxecto Hortas Urbanas de Arteixo e a súa comunidade. Dito carné será expedido polo Concello de Arteixo e no mesmo figurará unha fotografía do/da titular, consignando os seus datos persoais e os do/da autorizado, e o número de parcela e almacén que lle foran asignados. Artigo 14. Óbrigas dos/as usuarios/as. Os/as adxudicatarios/as das hortas deberán: a) Facer uso correcto de tódalas instalacións e manter en todo momento limpa e ben coidada a súa parcela. Queda prohibida a instalación de casetas, quioscos, cadeiras, bancos ou calquera tipo de instalación, salvo autorización municipal. b) Manter unha relación o máis correcta posible co resto dos/as usuarios/as. c) Consumir unicamente a auga necesaria para a rega. d) Reciclar os restos orgánicos derivados do cultivo da súa parcela e depositar nos colectores adecuados o resto de desperdicios. e) Asistir ás reunións e convocatorias que se establezan como obrigatorias. f) Comunicar ao Concello as anomalías que observe, a fin de darlles solucións a maior brevidade. g) Os produtos das hortas non poderán ser obxecto de venda, debendo estar destinados ao autoconsumo. h) Reparar ou repoñer os elementos que se deterioren na súa instalación. i) Deixar en bo estado a horta ao finalizar a autorización, e devolver as chaves e efectos recibidos. j) Non poñer separacións artificiais nin cercados entre hortas nin cara zonas comúns k) Levar consigo o carné nas distintas actividades, principalmente cando se este traballando nas hortas. Artigo 15. Réxime de asistencia.1.–Ao principio de cada ano o usuario disporá de tres puntos. A falta de asistencia a reunións, accións comúns e outras convocatorias obrigatorias, sen a debida xustificación, determinará a perda dun punto por cada falta.2.–A perda total de puntos nun ano será causa de extinción da autorización. CAPÍTULO V. NORMAS DAS HORTAS Artigo 16. Normas xerais.1.–Os/as usuarios/as das hortas terán a misión de velar polo bo funcionamento de todo aquilo que este relacionado coa utilización das parcelas e dos espazos comúns.2.–Cada usuario/a ten a obriga de manter limpa e en bo estado a súa horta.3.–As hortas dedicaranse exclusivamente a actividades agrícolas para a obtención de hortalizas, froitos e flores. Non está permitida a plantación de árbores nin arbustos que dean sombra, nin realizar obra algunha de fábrica.4.–Coidarase de non poñer plantas altas que dean sombra as hortas veciñais, non podendo exceder a súa altura en ningún caso dos dous metros e medio.6.–Non se poderá modificar a delimitación das parcelas, nin realizar operacións de segregación nin agregación das parcelas.7.–As zonas comúns estarán sempre limpas e ben coidadas, seguindo as instrucións dos/as Técnicos/as responsables.8.–Queda prohibida a introdución de vehículos á zona de hortas, salvo en casos excepcionais e con permiso dos/as Técnicos/as responsables.9.–O Concello está exento de responsabilidade polos danos, que ponderan sufrir ou causar os/as usuarios/as, derivados da actividade, así como os danos que poideran ocasionar estes a terceiras persoas.10.–Queda prohibida a plantación de especies que poidan poñer en perigo o resto de hortas e a contorna pola súa natureza invasiva. Artigo 17. Normas específicas sobre o uso da auga.1.–Como ben escaso que é, no seu consumo deberá observarse o máis estrito dos coidados.2.–Queda prohibido utilizar a auga das fontes para regar. Asemade, prohíbese expresamente o lavado de vehículos ou calquera outro uso para finalidades alleas ao obxecto da actividade de cultivo.3.–En xeral, serán obxecto de cumprimento as normas adicionais establecidas polo Concello de Arteixo ou pola comunidade das hortas en relación co uso da auga. Artigo 18. Normas específicas sobre a fertilización das hortas.1.–Na fertilización deberanse aportar ao solo os nutrintes naturais que sexan precisos.2.–A fabricación de compostaxe para a correcta fertilización das parcelas, será a cargo de cada usuario/a. Artigo 19. A horta ecolóxica e os tratamentos fitosanitarios.1.–O tipo de agricultura que se practicará será tradicional e ecolóxica, quedando expresamente prohibido o uso de produtos fitosanitarios e fertilizados químicos de síntese non autorizados pola lexislación vixente en materia de agricultura ecolóxica.2.–Farase unha horticultura sostible a fin de manter o solo en perfectas condicións para os/as futuros/as usuarios/as.3.–Poñeranse en marcha procesos ecolóxicos para o tratamento integral das hortas, realizando novas experiencias de tratamentos non agresivos co medio”. Arteixo, 12 de MARZO de 2013. O alcalde Asdo.: Carlos Calvelo Martínez